12
دٜبّٛ اٜ مبٛوغَ مَنْغَ
1 سٜيْ غٛطُّمْ کُلْنِيطُمْ کَيْطِنِيطُمْ وَنْغِ اٜ دٛوْ؞ غٛطّٛ دٜبّٛ اٜ سُدّٛرِي نَانغٜ اٜ مٛ دَرِي دٛوْ لٜوْرُ؞ اٜ مٛ تَارِ غِيفٛلْ غٛودُنغٛلْ کٛودٜ سَڤّٛ اٜ طِطِ؞ 2 اٜ مٛ وٛودِ رٜىٰدُ اٜ مٛ دِشِّي اٛ دَݧَيْ، اٜ مٛ وٛيَ نغَمْ نَوْطُمْ دَݧْنغٛلْ کَلُّطُمْ؞
3 طٛنْمَا غٛطُّمْ کُلْنِيطُمْ کَيْطِنِيطُمْ وَنْغِ اٜ دٛوْ:‏ وٛنْغَ مبٛوغَ مبٛطٜوَ نغٛودُنغَ کٛعٜ جٛوٜىٰطِطِ اٜ لُوٜ سَڤّٛ، کٛو ندٜيٜ حٛورٜ اٜ وٛودِ غِيفٛلْ؞ 4 سٜيْ وِشّٛ مَاغَ وُووِ سٜنْدٜرٜ غٛعٛ ندٜرْ شٜنْدٜ تَتِ طٜ کٛودٜ نغَ رُفٛيِطٜ دٛوْ دُونِيَارُ؞ سٜيْ نغَ وَرِ نغَ دَرِي يٜىٰسٛ اٛنْ طٛنْ دٜبّٛ دِشِّيطٛ دَݧَيْ نغَمْ نغَ ݧَامَ ٻِنْغٜلْ مَاکٛ تٛ اٛ دَݧِينغٜلْ؞ 5 اٛ دَݧِ ٻِطّٛ غٛرْکٛ لَامٛتٛوطٛ دُونِيَارُ اٜ سَوْرُ نجَمْندِ؞ اَمَّا طُمْ حٛشِّ ٻِطّٛ اٛنْ طُمْ يَارِمٛ تٛ اَللَّه تٛ جٛوطٛرْغَلْ لَامُ مَاکٛ؞ 6 دٜبّٛ اٛنْ بٛو دٛغِّ نَتِّ لَدّٜ يَاکِ وٛنْدٜ وِغٜىٰرٜ تٛ اَللَّه سِرْيَنِيمٛ تٛ طُمْ فَامَنْتَمٛ حَا بَلْطٜ 1,260؞
7 سٜيْ کٛنُ اُمِّي تٛنْ دٛوْ؞ مِيکَاعِلُ اٜ مَلَاعِکَعٜنْ مُوطُمْ کٛنِدِ اٜ مبٛوغَ نغَنْ اٜ مَلَاعِکَعٜنْ مَغَّ؞ 8 اَمَّا طُمْ حٜٻِ جَالٛرْغَلْ دٛوْ مبٛوغَ نغَنْ، طُمْ رِيوِنغَ اٜ مَلَاعِکَعٜنْ مَاغَ دَغَ تٛنْ دٛوْ؞ 9 طُمْ حُبِنٛيِنغَ ندٜرْ دُونِيَارُ؞ کَنْغَ وٛنِ مبٛوغَ نغَ دَغَ ندٜنّٛ بِعٜتٜىٰنغَ غُلّٛتٛوطٛ کٛو شٜيْطَنْ، مَجِّنٛووٛ دُونِيَارُ؞ طُمْ حُبِنِنغَ ندٜرْ دُونِيَارُ فُو اٜ مَلَاعِکَعٜنْ مَاکٛ؞
10 سٜيْ نَنْمِ وٛنْدٜ حٛنٛنْدٜ شٜمْبِنْدٜ دَغَ دٛوْ اٜ وِعَ، ‏«‏جٛونِ کِسْندَمْ، اٜ لَامُ، اٜ بَوْطٜ اَللَّه مٜىٰطٜنْ، اٜ لَامُ اَلْمَسِيحُ مَاکٛ وَرِي؞ نغَمْ اٛنْ طٛنْ غُلّٛتٛوطٛ بَنْدِرَاٻٜ مٜىٰطٜنْ يٜىٰسٛ اَللَّه جٜمَّ اٜ ݧَلَوْمَ رِيوَامَ دَغَ دٛوْ؞ 11 ٻٜ کٜٻِي جَالٛرْغَلْ دٛوْ مَاکٛ بَرْکَ پِيپَمْ کَرٛورِ ندِنْ ندٜنْ اٜ بَرْکَ وٛلْدٜ اَللَّه نغَمْ ٻٜ نجَٻِي ٻٜ ندُلَّ يٛنْکِ مَٻّٜ؞ 12 نغَمْ نٛنْ، اٛنٛنْ وٛنْٻٜ ندٜرْ وُرٛ اَللَّه تٛنْ دٛوْ، نَنٜىٰ بٜلْطُمْ!‏ اَمَّا اٛنْ مبٛنِي اٛنٛنْ وٛنْٻٜ ندٜرْ دُونِيَارُ اٜ کٛ وٛنِ ندٜرْ مَايٛ!‏ نغَمْ شٜيْطَنْ جِڤّٛنٛيَکٜعٛنْ اٜ ٻٜرْنِ بٛ ڤُسَيْ نغَمْ اٜ مٛ اَنْدِ شَرٜلْ مَاکٛ ٻَدَکٜ رٜعُکِ؞»‏
13 ندٜ مبٛوغَ نغَنْ اَنْدِتِ رِيوَامَ ندٜرْ دُونِيَارُ، سٜيْ نغَ فُطِّ تٛکُّکِ دٜبّٛ اٛنْ طٛنْ دَݧُطٛ ٻِطّٛ غٛرْکٛ؞ 14 اَمَّا طُمْ حٛکِّ دٜبّٛ اٛنْ بِيٜىٰلِ طِطِ طِ شِيلَ مَنْغَ نغَمْ اٛ فِيرَ اٛ يَحَ وِغٜىٰرٜ ندٜ طُمْ سِرْيَنِيمٛ ندٜرْ لَدّٜ؞ تٛنْ طُمْ فَامَنْتَمٛ حَا دُوٻِ تَتِ اٜ سٜنْدٜرٜ؞ 15 سٜيْ مبٛوغَ نغَنْ تُوتِ ندِيَمْ بٛ شَانغٛلْ غَطَ دٜبّٛ اٛنْ، نغَمْ ندِيَمْ طَمْ دِلِّدَ اٜ مَاکٛ؞ 16 اَمَّا لٜيْدِ وَلِّمٛ ندِ اٛمْتِ حٛنْدُکٛ ندِ يَرْدِ ندِيَمْ طَمْ؞ 17 سٜيْ مبٛوغَ نغَنْ مٛنَّنِ دٜبّٛ اٛنْ، نغَ اُمّٛيِي نغَ حٛنَ لٜݧٛلْ مَاکٛ، وَاتٛ کٛو مٛيٜ تٛکّٛووٛ کٛ اَللَّه وِعِ جَٻُطٛ غٛونغَ کَ يٜىٰسُ وَدِّ؞ 18 سٜيْ مبٛوغَ نغَنْ دَرِي دٛوْ نجَارٜىٰندِ نغٛنْدِ دَاندٜ مَايٛ؞