16
اُمَّاکِ يٜىٰسُ دَغَ مَيْدٜ
1 ندٜ ݧَلْندٜ سِوْتَارٜ پَٻِّي، مَرْيَامَ پِوٛيْطٛ مَغَدَلَ، اٜ مَرْيَامَ مَدُوجٛ يَاکُبُ، اٜ سَلٛومِ ٻٜ شٛودِ نٜبَّمْ اُرٛوجَمْ مبٜلْطَمْ نغَمْ ٻٜ نجَحَ ٻٜ مٛيْتَنَ ٻَنْدُ يٜىٰسُ؞ 2 ݧَلْندٜ اَلَلْ سُبَکَ غَطَ نَانغٜ فُطِي، اٜ ٻٜ دٛوْ لَاوٛلْ يَاکِ تٛ يٜنَاندٜ ندٜنْ، 3 اٜ ٻٜ مبِعَ حَکُّندٜ مَٻّٜ، ‏«‏مٛيٜ تَلِّتَنْتَعٜنْ کَاپَ مَنْغَ نغَ طُمْ مَٻِّرِ دَمُّغَلْ يٜنَاندٜ ندٜنْ؟»‏ 4 اَمَّا ندٜ ٻٜ ندَارِ ٻٜ نغِعِ طُمْ يَادَکٜ طُمْ تَلِّتِي کَاپَ نغَنْ؞ 5 ندٜ ٻٜ نَتِّ يٜنَاندٜ ندٜنْ، ٻٜ نغِعِ غٛطّٛ کَيٜىٰجٛ اٜ جٛوطِي وُتُّدُ ݧَامٛ؞ اٜ مٛ ٻٛرْنِي کٛلْتٜ دَنٜىٰجٜ تَرْ، سٜيْ ٻٜ کُلْتٛرِ؞
6 کَيٜىٰجٛ اٛنْ وِعِٻٜ، ‏«‏تٛع اٛنْ کُلُ؞ اٛنْ طَٻِّتَ يٜىٰسُ نَجَرَنْکٜىٰجٛ بَرَاطٛ دٛوْ غَافَانغَلْ؞ طُمْ اُمِّنِيمٛ دَغَ مَيْدٜ!‏ اٛ وَلَا طٛعٛ؞ رَا تٛ طُمْ فُکِّنّٛومٛ؞ 7 اَمَّا نجَحٜىٰ مبِعٛنْ تٛکُّٻٜمٛ، حَا اٜ بِيتُرُسْ، اٛ اَرْتَيْعٛنْ يَاکِ لٜيْدِ غَلِيلِ؞ تٛنْ نغِعٛتٛنْمٛ نٛنْ نٛ اٛ وِعُنٛوعٛنْ؞»‏
8 کُلٛلْ نَنْغِٻٜ اٜ ٻٜ ندِوْنَ ٻٜ مبُرْتِي دَغَ ندٜرْ يٜنَاندٜ ندٜنْ ٻٜ ندٛغِّ؞ ٻٜ مبِعَايِ غٛطّٛ کٛو طُمٜ نغَمْ اٜ ٻٜ کُلَ؞
يٜىٰسُ وَنْغَنِي مَرْيَامَ پِوٛيْطٛ مَغَدَلَ
9 ‏[‏سُبَکَ ݧَلْندٜ اَلَلْ يٜىٰسُ اُمِّي دَغَ مَيْدٜ؞ غَطَ اٛ اُمَّکٜ اٛ اَرْتِ وَنْغَنْکِ مَرْيَامَ پِوٛيْطٛ مَغَدَلَ مٛ اٛ وُرْتِنَنِ غِنِّ جٛوٜىٰطِطِ؞ 10 سٜيْ مَرْيَامَ اٛنْ يَحِ وِعِکَ ٻٜنْ طٛنْ غٛنْدُنٛوٻٜ اٜ مَاکٛ، اٛ تَوِٻٜ ندٜرْ وَنَّارٜ اٜ ٻٜ مبٛيَ؞ 11 اَمَّا ندٜ ٻٜ نَنِ يٜىٰسُ اٜ وٛودِ يٛنْکِ، طٛنْمَا مَرْيَامَ اٛنْ يِعِيمٛ، ٻٜ نجَٻَايِکَ؞
يٜىٰسُ وَنْغَنِي تٛکُّٻٜمٛ طِطٛ
12 غَطَ مَاجُمْ وٛٻّٜ تٛکُّٻٜمٛ طِطٛ اٜ ٻٜ دٛوْ لَاوٛلْ ندٜرْ لَدّٜ يَاکِ وٛنْغٜلْ غَرِيٜلْ، سٜيْ يٜىٰسُ وَنْغَنِٻٜ ندٜرْ نَنْدِ فٜىٰرٜ؞ 13 سٜيْ ٻٜ شٛعِّي ٻٜ مبِعِکَ حٛرِيٻٜ، اَمَّا ٻٜ نجَٻَايِ کٛ ٻٜ مبِعِ کَمْٻٜ مَا؞
کُوغَلْ نغَلْ يٜىٰسُ حٛکِّ تٛکُّٻٜمٛ
14 دَغَ غَطَ يٜىٰسُ وَنْغَنِ تٛکُّٻٜمٛ سَڤّٛ اٜ غٛعٛ اٜ شَرٜلْ نغٜلْ اٜ ٻٜ ݧَامَ ݧَمْندُ؞ سٜيْ اٛ حَٻَنِٻٜ نغَمْ شِيَ حٛولَارٜ مَٻّٜ اٜ ٻٜرْطٜ شَاتُطٜ طٜ ٻٜ نغٛودِ، نغَمْ ٻٜ نجَٻَايِ کٛ غِيٻٜمٛ غَطَ اٛ اُمَّکٜ مبِعِٻٜ؞ 15 ندٜنْ اٛ وِعِٻٜ، ‏«‏نجَحٜىٰ کٛو تٛيٜ ندٜرْ دُونِيَارُ نغَعَجِنَنٛنْ کٛو مٛيٜ حَبَرُ بٜلْطُمْ؞ 16 کٛو مٛيٜ کٛولِيطٛيَمْ وَطَنَا بَڤْتِسْمَ اٛ حِسَيْ، اَمَّا فُو مٛ حٛولَاکِيَمْ طُمْ تَپَنَيْمٛ کِيتَ؞ 17 فُو کٛولِيٻٜيَمْ ٻٜ نغَطَيْ کُوطٜ کٛلَّيْطٜ اٜ ٻٜ نغٛودِ بَوْطٜ اَللَّه؞ ندٜرْ اِنْدٜ اَمْ ٻٜ مبُرْتِنَيْ غِنِّ، ٻٜ نغَطَيْ دٛعَارٜ ندٜرْ طٜمْطٜ طٜ ٻٜ اَنْدَا؞ 18 ٻٜ نَنْغَيْ بٛولٜ اٜ جُوطٜ مَٻّٜ، ندٜنْ تٛ ٻٜ نجَرِي تٛوکٜ، طٜ نغَطَنْتَاٻٜ غٛطُّمْ؞ ٻٜ بٛو نجٛوَنَيْ ݧَوْٻٜ جُوطٜ، ݧَوْٻٜ ٻٜنْ نجَمْطِتَ؞»‏
يٜىٰسُ حٛشَّامَ دٛوْ
19 غَطَ يٜىٰسُ جٛومِرَاوٛ مٜتَنِيٻٜ، اٛ حٛشَّا يَاکِ دٛوْ، اٛ جٛوطِي جُنْغٛ ݧَامٛ نغٛ اَللَّه؞ 20 سٜيْ تٛکُّٻٜمٛ ٻٜنْ ندِلِّ ٻٜ نغَعَجِنٛيِ حَبَرُ بٜلْطُمْ کٛو تٛيٜ؞ جٛومِرَاوٛ وَلِّٻٜ، اٛ حٛکِّٻٜ بَوْطٜ وَطُکِ کُوطٜ کَيْطِنِيطٜ نغَمْ تَبِّتِنْکِ کٛ ٻٜ مبِعَتَ تٛ مَاکٛ طُمْ پِوٛيِ؞]‏