2
لِلَلْ نغَمْ ٻٜ اَافِسَ
1 ندٜنْ اٛ وِعِيَمْ، ‏«‏وِنْدَنْ مَلَاعِکَاجٛ کَوْتَلْ تٛکُّٻٜ يٜىٰسُ وٛنْٻٜ غَرِيرِ اَافِسَ وِعُکِ:‏
‏«‏مِنْ جٛغِيطٛ کٛودٜ طٜنْ طٛنْ جٛوٜىٰطِطِ اٜ جُنْغٛ ݧَامٛ، جَحٛووٛ شَکَ فِتِلَاجِ جِينَارِ جٛوٜىٰطِطِ طِنْ طٛنْ؞ 2 اٜ مِ اَنْدِ کُوطٜ مٛوطٛنْ؞ اٜ مِ اَنْدِ اٛنْ کُوِي نَاع سٜطَّ، اٛنْ مُݧِي ندٜرْ تٛرَّاجِ طِ نجَرٛتٛنْ؞ اٜ مِ اَنْدِ اٛنْ ڤِجَنْتَا کَلُّٻٜ؞ ندٜنْ وِعٛوٻٜ کٛعٜ مَٻّٜ ٻٜ لِلَاٻٜ، اَمَّا نَاع طُمْ نٛنْ اٛنْ ڤٛوندِيٻٜ اٛنْ تَوِي ٻٜ ڤٜوٛوٻٜ؞ 3 اٜ مِ اَنْدِ اٛنْ مُݧِي، اٛنْ نَتِّ تٛرَّاجِ کَلُّطِ نغَمْ اَمْ ندٜنْ اٛنْ شٛمَايِ؞ 4 اَمَّا رَا کٛ وٛوطَا طُمْ نَنْغِرْمِعٛنْ:‏ اٛنْ اَلِي يِدّٜ ندٜ نغٛودُنٛوطٛنْ؞ 5 شِڤْتٛرٜىٰ کٛ نجٛوفُنٛوطٛنْ، تُوبٜىٰ، نغَطٛنْ کٛ نغَطَيْنٛوطٛنْ ندٜنّٛ؞ تٛ نَاع نٛنْ، مِ وَرَنَيْعٛنْ مِ اِتَّ فِتِلَارُ مٛوطٛنْ تٛ ندُ رٜسَا، سٜيْ نِ تٛ اٛنْ تُوبِي؞ 6 اَمَّا اٛنْ نغَطَ فِي غٛعٛ بٛطُّمْ؞ اٛنْ نغَݧِي کُوطٜ نِکٛولَتَنْکٛعٜنْ، نٛنْ نٛ نغَݧِرْمِ کُوطٜ مَٻّٜ؞
7 ‏«‏فُو غٛودُطٛ نٛڤِّ نَنٛوجِ نَنَ کٛ رُوحُ اَللَّه وِعَتَ کَوْتٜ تٛکُّٻٜ يٜىٰسُ؞
‏«‏فُو کٜٻُطٛ جَالٛرْغَلْ مِ اَلَيْمٛ اٛ ݧَامَ ٻِکّٛيْ لٜکِّ کٛکّٛوحِ يٛنْکِ وٛنْکِ ندٜرْ نغٜسَ اَللَّه؞
لِلَلْ نغَمْ ٻٜ سَمِرْنَ
8 ‏«‏ندٜنْ وِنْدَنْ مَلَاعِکَاجٛ کَوْتَلْ تٛکُّٻٜ يٜىٰسُ وٛنْٻٜ سَمِرْنَ وِعُکِ:‏
‏«‏مِنْ وٛنِ اَرَنْدٜىٰجٛ اٜ شَکِتِيطٛ، مَايُنٛوطٛ جٛونِ اٜ مٛ وٛودِ يٛنْکِ؞ 9 اٜ مِ اَنْدِ تٛرَّ کَ نجَرٛتٛنْ، اٜ مِ اَنْدِ اٛنْ نغَلَنَا، اَمَّا اٛنْ دِسْکُٻٜ؞ اٜ مِ اَنْدِ حَالَ کَلُّکَ کَ يِمْٻٜ مٜتَتَ دٛوْ مٛوطٛنْ، وِعٛوٻٜ ٻٜ يِمْٻٜ اَللَّه، اَمَّا نَاع طُمْ نٛنْ، ٻٜ يِمْٻٜ شٜيْطَنْ؞ 10 تٛع اٛنْ کُلُ تٛرَّ کَ نجَرٛتٛنْ يٜىٰسٛ طٛعٛ؞ رَطُّمْ شٜيْطَنْ سِرْيَکٜ مَٻَّ وٛٻّٜ مٛوطٛنْ ندٜرْ سُودُ شُرَلْ نغَمْ طُمْ فٛوندَعٛنْ؞ اٛنْ نغَطَيْ بَلْطٜ سَڤّٛ اٛنْ نجَرَ تٛرَّ کَلُّکَ؞ اَمَّا نجٛغٜىٰ کٛ کٛولِيطٛنْ کٛو طُمْ وَرَيْعٛنْ؞ مِنْ بٛو مِ حٛکَّيْعٛنْ يٛنْکِ، کَنْکِ وٛنِ دٛکَّلْ حٜٻُکِ جَالٛرْغَلْ مٛوطٛنْ؞
11 ‏«‏فُو غٛودُطٛ نٛڤِّ نَنٛوجِ نَنَ کٛ رُوحُ اَللَّه وِعَتَ کَوْتٜ تٛکُّٻٜ يٜىٰسُ؞
‏«‏فُو کٜٻُطٛ جَالٛرْغَلْ، مَيْدٜ طِطَوْرٜ مٜىٰمَتَامٛ، وَاتٛ اٛ نَتِّنْتَاکٜ حِيتٜ؞
لِلَلْ نغَمْ ٻٜ بِرْغَمُمْ
12 ‏«‏ندٜنْ وِنْدَنْ مَلَاعِکَاجٛ کَوْتَلْ تٛکُّٻٜ يٜىٰسُ وٛنْٻٜ غَرِيرِ بِرْغَمُمْ وِعُکِ:‏
‏«‏مِنْ وٛنِ جٛغِيطٛ کَافَحِ وٜلْکِ تٛ کٛو ندُيٜ وُتُّدُ؞ 13 اٜ مِ اَنْدِ تٛ نجٛوطِيطٛنْ؛ اٛنْ نجٛوطٛو تٛ شٜيْطَنْ لَامٛتٛو؞ فُو اٜ نٛنْ، اٛنْ نغَطَ کٛ مبِيمِعٛنْ، اٛنْ اَلَايِ حٛولَاکِيَمْ کٛو ندٜ طُمْ وَرِ اَنْتِفَسْ غَعَجِنْطٛ دٛوْ اَمْ مٛ غٛونغَ؞ 14 اَمَّا اٜ وٛودِ فِي سٜطَّ طُمْ نَنْغِرْمِعٛنْ؞ اٜ وٛودِ وٛٻّٜ ندٜرْ مٛوطٛنْ تٛکُّٻٜ اٜکِّتِنٛلْ بَلَعَمُ، اٜکِّتِنْطٛ بَلَکْ نٛ وَطِرْتَ اِسْرَاعِيلَنْکٛعٜنْ نغَطَ کٛ وٛوطَا، ٻٜ ݧَامَ کٛ طُمْ حِرْسَنِ اَلَّاجِ فٜوْرٜ ٻٜ نغَطَ نجٜىٰنُ؞ 15 نٛنْ مَا اٛنْ نغٛودِ وٛٻّٜ تٛکُّٻٜ اٜکِّتِنٛلْ نِکٛولَتَنْکٛعٜنْ؞ 16 تُوبٜىٰ جٛونِ!‏ تٛ نَاع نٛنْ، مِ وَرَنَيْعٛنْ نَاع کٛ نٜىٰٻِ، مِ حٛنِدَٻٜ اٜ کَافَحِ بُرْتٛيْتٛوکِ دَغَ حٛنْدُکٛ اَمْ؞
17 ‏«‏فُو غٛودُطٛ نٛڤِّ نَنٛوجِ نَنَ کٛ رُوحُ اَللَّه وِعَتَ کَوْتٜ تٛکُّٻٜ يٜىٰسُ؞
‏«‏فُو کٜٻُطٛ جَالٛرْغَلْ، مِ حٛکَّيْمٛ مَنَّ شُوطِيطُمْ اٛ ݧَامَ؞ طٛنْمَا مِ حٛکَّيْمٛ حَيْرٜ رَنٜىٰرٜ اِنْدٜ حٜيْرٜ اٜ وِنْدِي دٛوْ مَيْرٜ؞ وَلَا اَنْدُطٛ اِنْدٜ ندٜنْ سٜيْ نِ کٛکَّاطٛ حَيْرٜ ندٜنْ؞
لِلَلْ يَاکِ تٛ تَيَاتِرَ
18 ‏«‏ندٜنْ وِنْدَنْ مَلَاعِکَاجٛ کَوْتَلْ تٛکُّٻٜ يٜىٰسُ اٜ غَرِيرِ تَيَاتِرَ وِعُکِ:‏
‏«‏مِنْ وٛنِ ٻِطّٛ اَللَّه غٛودُطٛ غِتٜ بٛ طٜمْنغَلْ حِيتٜ، مٛ کٛيْطٜ بٛ نجَمْندِ مبٛطٜىٰرِ نغٛغَّاندِ؞ 19 اٜ مِ اَنْدِ کُوطٜ مٛوطٛنْ اٜ نٛ نغِطِرْطٛنْ تٛکُّٻٜيَمْ اٜ نٛ کٛولٛرِيطٛنْيَمْ اٜ نٛ تٛکِّرْطٛنْيَمْ اٜ نٛ مُݧِرْطٛنْ؞ اٜ مِ اَنْدِ کُوغَلْ مٛوطٛنْ نغَلْ جٛونِ ٻُرِي نغَلْ ندٜنّٛ؞ 20 اَمَّا رَا کٛ وٛوطَا طُمْ نَنْغِرْمِعٛنْ؞ اٛنْ مُݧَنِي دٜبّٛ اٛنْ طٛنْ جٜجٜبٜلْ بِعٛووٛ حٛورٜ مَاکٛ اٛ اَنَّبِيجٛ؞ اٜکِّتِنٛلْ مَاکٛ اٜ مَجِّنَ يِمْٻٜ اَمْ اٜ ٻٜ نغَطَ نجٜىٰنُ، طٛنْمَا اٜ ٻٜ ݧَامَ کُسٜلْ نغٜلْ طُمْ سَکَّنِ اَلَّاجِ فٜوْرٜ؞ 21 مِ حٛکِّيمٛ شَرٜلْ نغَمْ اٛ تُوبَ دَغَ نجٜىٰنُ طُمْ اٛ وَطَتَ، اَمَّا اٛ وَݧِي اٛ تُوبَ؞ 22 نغَمْ نٛنْ مِ وَطَيْ اٛ ݧَوَ ݧَوُ کَلُّطُمْ؞ ٻٜ اٛ وَادَتَ نجٜىٰنُ بٛو مِ تٛرَّيْٻٜ تٛرَّ کَلُّکَ، سٜيْ نِ تٛ ٻٜ اَلِي وَطُکِ اِرِ کُوطٜ مَاکٛ؞ 23 مِ وَرَيْ تٛکُّٻٜ اٜکِّتِنٛلْ مَاکٛ؞ سٜيْ فُو کَوْتٜ تٛکُّٻٜ يٜىٰسُ اَنْدَ مِنْ وٛنِ اَنْدُطٛ ݧُمٛوجِ يِمْٻٜ اٜ کٛ وٛنِ ندٜرْ ٻٜرْطٜ مَٻّٜ؞ مِ وَاتَنَيْ کٛو مٛيٜ مٛوطٛنْ کٛ فٛتِّدِ اٜ کُوغَلْ مُوطُمْ؞
24 ‏«‏اَمَّا اٛنٛنْ حٛرِيٻٜ وٛنْٻٜ غَرِيرِ تَيَاتِرَ ٻٜ تٛکَّايِ اٜکِّتِنٛلْ نغٛعٛلْ، اٛنْ اٜکِّتَاکِ کٛ وٛٻّٜ مبِعَتَ ‏‹‏سِرُّ شٜيْطَنْ لُغُّطُمْ؞›‏ اٜ مِ وِعَعٛنْ مِ يٛوَنْتَاعٛنْ وٛنْغَلْ تٜدّٛرَلْ؞ 25 نغَطٜىٰ کَ حٛولَاکِيَمْ بٛطُّمْ نَا مِ وَرْتِي؞ 26 فُو کٜٻُطٛ جَالٛرْغَلْ اٜ وَطَ کٛ مبِيمِ حَا تِمّٛودٜ، مِ حٛکَّيْمٛ لَامُ دٛوْ لٜپِّ دُونِيَارُ نٛ ݧَاکٛ اَمْ مٛ دٛوْ حٛکِّرِيَمْطُمْ؞ 27 اٛ لَامٛرْتٛٻٜ اٜ سَوْرُ نجَمْندِ، اٛ ڤُسِڤُسِنَٻٜ بٛ غٛجِيجٜ لٜيْدِ؞ 28 طٛنْمَا مِ حٛکَّيْمٛ حٛودٜرٜ سُبَکَ؞
29 ‏«‏فُو غٛودُطٛ نٛڤِّ نَنْکِ نَنَ کٛ رُوحُ اَللَّه وِعَتَ کَوْتٜ تٛکُّٻٜ يٜىٰسُ؞