9
اَللَّه اٜ يِمْٻٜ مَاکٛ
1 کٛ مبِعَيْمِ طُمْ غٛونغَ؞ اَلْمَسِيحُ جٜيِيَمْ، نغَمْ نٛنْ مِ فٜوَتَا؞ رُوحُ اَللَّه اٜ لَامٛو ٻٜرْندٜ اَمْ ندٜ تَبِّتِنَنِييَمْ کٛ مبِعَيْمِ نَاع طُمْ فٜوْرٜ؞ 2 اٜ مِ وَنِّي نَاع سٜطَّ، ندٜنْ نَوْطُمْ ٻٜرْندٜ اَمْ وَلَا رٜعِرْدٜ نغَمْ بَنْدِرَاٻٜ اَمْ يَحُودَنْکٛعٜنْ؞ 3 دَا مِنْ اٜ حٛورٜ اَمْ مِ لَانٜىٰ طُمْ سٜنْدَيَمْ اٜ اَلْمَسِيحُ نغَمْ لٜݧٛلْ اَمْ کٜٻَ کِسْندَمْ؞ 4 کَمْٻٜ نغٛنِ اِسْرَاعِيلَنْکٛعٜنْ، ٻٜ اَللَّه وَرْتِرِ ٻِٻّٜ مُوطُمْ؞ اٛ وَنْغِنَنِيٻٜ تٜدُّنغَلْ مَاکٛ، اٛ وَطَنِيٻٜ اَلْکَوَلْجِ، اٛ حٛکِّيٻٜ اَتَّوْرَ، اٛ حٛلِّيٻٜ نٛ ٻٜ مَوْنِنِرْتَمٛ مَوْنِنْکِ کِ غٛونغَ، ندٜنْ اٛ وَطَنِيٻٜ اَلْکَوَلْجِ طُطِّ؞ 5 ٻٜ پِوٛيِ دَغَ مَامَعٜنْ يَحُودَنْکٛعٜنْ مَوْٻٜ اَنْدَاٻٜ، ندٜنْ دَغَ لٜݧٛلْ مَٻّٜ اَلْمَسِيحُ وَرٛيِ ندٜرْ ٻَنْدُ؞ اَللَّه لَامٛتٛوطٛ کٛو طُمٜ مَنْتٜىٰ حَا اَبَدَا!‏ اَامِنْ؞
6 نَاع اٜ مِ وِعَ اَللَّه حٜبِّنَايِ اَلْکَوَلْ مُوطُمْ؞ نغَمْ نَاع فُو اِسْرَاعِيلَنْکٛعٜنْ نغٛنِ يِمْٻٜ اَللَّه ٻٜ غٛونغَ؞ 7 طٛنْمَا نَاع فُو ٻِٻّٜ ٻِٻّٜىٰجِ اِبْرَاهِمْ نغٛنِ ٻِٻّٜ اَللَّه؞ اَمَّا اَللَّه وِعِي اِبْرَاهِمْ، ‏«‏بَرْکَ اِشِيَاکُ کٜٻَتَا ٻِٻّٜ ٻِٻّٜىٰجِ ٻٜ نغَطَنْمَامِ اَلْکَوَلْ؞»‏ 8 طُعُمْ حٛلِّي ٻِٻّٜ دَݧَاٻٜ نٛ طُمْ دَݧِرِ کٛو مٛيٜ نَاع کَمْٻٜ نغٛنِ ٻِٻّٜ اَللَّه؞ اَمَّا ٻِٻّٜ ٻٜ طُمْ دَݧَنِ اِبْرَاهِمْ نغَمْ اَللَّه وَطَنِيمٛ اَلْکَوَلْ مَٻّٜ، کَمْٻٜ نغٛنِ ٻِٻّٜ مَاکٛ ٻٜ غٛونغَ؞ 9 نغَمْ طُعُمْ وٛنِ کٛ اَللَّه وِعِ ندٜرْ اَلْکَوَلْ نغَلْ اٛ وَطِ، اٛ وِعِ، ‏«‏حِتَاندٜ غَرَيْندٜ بٛ نغٜعٜلْ شَرٜلْ مِ سٛعّٛيْتٛ، ندٜنْ سَارَتُ دَݧَيْ ٻِطّٛ غٛرْکٛ؞»‏
10 نَاع مَا طُعُمْ تَنْ، اَمَّا ٻِٻّٜ رِفْکَتُ سِوْتَاٻٜ، ݧَاکٛ مَٻّٜ اٛ غٛعٛتٛ، وَاتٛ مَامَ مٜىٰطٜنْ اِشِيَاکُ؞ 11‏-12 اَمَّا کٛ سِوْتَاٻٜ ٻٜنْ ندَݧٜىٰ، کٛو کٛ ٻٜ نغَطَ غٛطُّمْ بٛطُّمْ کٛو غٛطُّمْ طُمْ وٛوطَا، اَللَّه وِعِي رِفْکَتُ، ‏«‏ٻِطّٛ مَوْطٛ اٛنْ اٛ جَغَّنْتٛ ڤَمَرٛ اٛنْ؞»‏ طُعُمْ تَبِّتِنِي اَللَّه اٜ سُٻَ يِمْٻٜ نَاع نغَمْ کُوطٜ طٜ ٻٜ نغَطِ، اَمَّا نغَمْ نٛنْ اٛ يِطِ طُمْ وَطٛرٛو؞ 13 نٛنْ نٛ طُمْ وِنْدِرَا، ‏«‏اٜ مِ يِطِ يَاکُبُ، اَمَّا مِ وَݧِي اِسَوْ؞»‏
14 طُمٜ مبِعٜتٜنْ؟ جٛونِ اٜنْ مبِعَيْ اَللَّه وَطِي شِيَ اَادِلَاکُ وٛنْ طٛنْ؟ نَاع نٛنْ، کٛو سٜطَّ!‏ 15 نغَمْ اٛ وِعِي مُوسَ، ‏«‏مِ وَلَّيْ کٛو مٛيٜ مٛ نغِطُمِ وَلُّکِ، مِ يُرْمِنَنَيْ کٛو مٛيٜ مٛ نغِطُمِ يُرْمِنَنْکِ؞»‏ 16 نغَمْ نٛنْ، اَللَّه اٜ سُٻَ نٜطّٛ نَاع نغَمْ نٜطّٛ اٜ يِطِ اَللَّه سُٻَمٛ کٛو نغَمْ تِينَارٜ مَاکٛ، اَمَّا طُمْ يُرْمٜىٰندٜ اَللَّه تَنْ؞ 17 نغَمْ اَايَارٜ وِعِي اَللَّه وِعِي فِرعَوْنَ، ‏«‏مِ وَرْتِرِيمَ لَامِيطٛ نغَمْ مِ حُوتِرْمَا مِ حٛلَّ بَوْطٜ اَمْ طُمْ اَنْدِنَ اِنْدٜ اَمْ کٛو تٛيٜ ندٜرْ دُونِيَارُ؞»‏ 18 نغَمْ نٛنْ، اَللَّه اٜ يُرْمِنَنَ کٛو مٛيٜ مٛ اٛ يِطِ يُرْمِنَنْکِ، ندٜنْ اٜ مٛ سَاتِنَ ٻٜرْندٜ کٛو مٛيٜ مٛ اٛ يِطِ سَاتِنَنْکِ ٻٜرْندٜ؞
مٛنّٜرٜ اَللَّه اٜ يُرْمٜىٰندٜ مَاکٛ
19 غٛطّٛ ندٜرْ مٛوطٛنْ وِعَيْيَمْ، ‏«‏تٛ فِي طُعُمْ طُمْ نٛنْ، نغَمْ طُمٜ حَا جٛونِ اَللَّه اٜ يِعِرَعٜنْ کٛ وٛوطَا؟ مٛيٜ وَاوَتَ وَݧَ وَطُکِ کٛ اَللَّه يِطِ؟»‏ 20 اَمَّا اَنْ نٜطّٛ، اَ مٛيٜ حَا اَ فٛطْفٛطْتِرَ اٜ اَللَّه؟ غٛجِيرٜ وَاوَتَا وِعَ غَطُطٛندٜ، ‏«‏نغَمْ طُمٜ نغَطِرْطَايَمْ نِحِ؟»‏ 21 نغَمْ غَطٛووٛ غٛجِيجٜ اٛ وَاوَيْ اٛ حُوتِرَ لٛوڤٜ نٛ اٛ يِطِ؞ اٛ وَاوَيْ اٛ حُوتِرَ لٛوڤٜ اٛ وَطَ غٛجِيجٜ، غٛطّٜ نغَمْ طٜ کُوتِنِرٜىٰ کُوطٜ طٜ دَرَجَ، غٛطّٜ نغَمْ طٜ کُوتِنِرٜىٰ کُوطٜ طٜ نغَلَا دَرَجَ؞
22 نٛنْ کُوطٜ اَللَّه مبَعِ؞ اٛ يِطِينٛ اٛ حٛلَّ مٛنّٜرٜ مَاکٛ، ندٜنْ اٛ وَنْغِنَ بَوْطٜ مَاکٛ دٛوْ کَانُٻٜ اٛ مٛنَّنَٻٜ، کٜوْتُٻٜ کَلْکٜىٰ، اَمَّا اٛ مُݧَنِيٻٜ مُݧَلْ مَنْغَلْ؞ 23 طٛنْمَا اٛ يِطِي اٛ وَنْغِنَنَ يِمْٻٜ ٻٜ اٛ يُرْمِنَنِ تٜدُّنغَلْ مَاکٛ مَنْغَلْ؞ دَغَ اَرَنْدٜ کَمْٻٜ اٛ سِرْيِي کٜٻَ تٜدُّنغَلْ مَاکٛ؞ 24 وَاتٛ اٜنٜنْ ٻٜ اَللَّه نٛدِّ نَاع دَغَ ندٜرْ يَحُودَنْکٛعٜنْ تَنْ، اَمَّا حَا مَا دَغَ ندٜرْ يِمْٻٜ نَاع يَحُودَنْکٛعٜنْ؞ 25 نٛنْ نٛ اَللَّه وِعِ ندٜرْ دٜفْتٜرٜ يُوشَعُ،
‏«‏يِمْٻٜ ٻٜ مِ جٜيَايِ، مِ نٛدَّيْٻٜ ‏‹‏يِمْٻٜ اَمْ،›‏
لٜݧٛلْ نغٛلْ مِ يِطَا، مِ نٛدَّيْنغٛلْ، ‏‹‏لٜݧٛلْ نغٛلْ نغِطُمِ؞›‏
26 ندٜنْ اٜ ندٜنْ طٛنْ وِغٜىٰرٜ تٛ طُمْ وِعِٻٜ، ‏‹‏نَاع اٛنْ يِمْٻٜ اَمْ،›‏
طٛنْ طُمْ طُمْ نٛدَّتَٻٜ ٻِٻّٜ اَللَّه مٛ يٛنْکِ؞»‏
27 ندٜنْ اِشَايَ مٜتِي اٜ سٜمْبٜ دٛوْ اِسْرَاعِيلَ وِعِ، ‏«‏کٛو ندٜ ٻِٻّٜ اِسْرَاعِيلَ طُوطِرِي بٛ نجَارٜىٰندِ مَايٛ، فُو اٜ نٛنْ سٜطَّ ندٜرْ مَٻّٜ تَنْ کِسَتَ، 28 نغَمْ جٛومِرَاوٛ يٛتِّنَيْ تَپَنْکِ دُونِيَارُ کِيتَ ندٜرْ يَوْطَارٜ؞»‏ 29 طٛنْمَا اِشَايَ وِعِ، ‏«‏دَا جٛومِرَاوٛ جٛومُ بَوْطٜ اَلَايِ يِمْٻٜ سٜطَّ دَغَ ندٜرْ لٜݧٛلْ مٜىٰطٜنْ، دَا اٜنْ نغَرْتِي بٛ غَرِيرِ سٛدٛمْ، دَا اٜنْ نغَرْتِرَامَ بٛ غَرِيرِ غٛمٛورَ؞»‏
اِسْرَاعِيلَنْکٛعٜنْ اٜ حَبَرُ بٜلْطُمْ
30 طُمٜ مبِعٜتٜنْ کَدِنْ؟ يِمْٻٜ نَاع يَحُودَنْکٛعٜنْ ٻٜ طَٻِّتَايِ ٻٜ نغَرْتَ اَادِلِعٜنْ، کَمْٻٜ نغَرْتِرَا اَادِلِعٜنْ، وَاتٛ اَادِلَاکُ کٜٻٜتٜىٰطُمْ بَرْکَ حٛولَاکِ اَلْمَسِيحُ؞ 31 اَمَّا اِسْرَاعِيلَنْکٛعٜنْ طَٻُّتُٻٜ نغَرْتَ اَادِلِعٜنْ نغَمْ تٛکُّکِ اَتَّوْرَ، ٻٜ کٜٻَايِطُمْ؞ 32 نغَمْ طُمٜ؟ نغَمْ ٻٜ طَٻِّتَايِ وَرْتُکِ اَادِلِعٜنْ بَرْکَ حٛولَاکِ اَللَّه، اَمَّا ٻٜ طَٻِّتِيطُمْ اٜ لَاوٛلْ وَطُکِ کُوطٜ بٛطّٜ؞ ٻٜ ڤٜغِّي ندٜنْ طٛنْ ‏«‏حَيْرٜ غَطٛورٜ يِمْٻٜ ڤٜغّٛو،»‏ 33 نٛ اَايَارٜ وِعِ،
‏«‏ندَارٜىٰ، مِ رٜسِي حَيْرٜ ندٜرْ سِحِيٛونَ
غَطَيْندٜ يِمْٻٜ ڤٜغّٛو، ندٜ وَطَيْ ٻٜ نجَنَ؞
فُو کٛولِيطٛمٛ سٜمْتِنْتَاکٜ؞»‏