4
نٛ اَنْدِرْتٜنْ رُوحُ غٛونغَ اٜ رُوحُ فٜوْرٜ
1 اٛنٛنْ ٻٜ نغِطُمِ، نَاع کٛو مٛيٜ بِيطٛ اٜ وٛودِ رُوحُ اَللَّه کٛولٛتٛوطٛنْ؞ اَمَّا ڤٛوندٜىٰٻٜ نغِعٛنْ کٛو رُوحُ اَللَّه اٜ ندٜرْ مَٻّٜ کٛو وَلَا ندٜرْ مَٻّٜ، نغَمْ اَنَّبٛعٜنْ فٜوْرٜ طُطْٻٜ شَنْکِتَکٜ کٛو تٛيٜ ندٜرْ دُونِيَارُ؞ 2 رَا نٛ اَنْدِرْتٛنْ تٛ نٜطّٛ اٜ وٛودِ رُوحُ اَللَّه:‏ فُو بِيطٛ يٜىٰسُ اَلْمَسِيحُ وَرِي ندٜرْ ٻَنْدُ اٜ وٛودِ رُوحُ اَللَّه؞ 3 اَمَّا فُو مٛ وِعَايِ يٜىٰسُ اَلْمَسِيحُ وَرِي ندٜرْ ٻَنْدُ، اٛ وَلَا رُوحُ اَللَّه؞ کٛ اٛ وِعَتَ تٛ غَݧٛ اَلْمَسِيحُ طُمْ پِوٛيِ؞ غَݧٛ مٛ نَنْطٛنْ اٜ وَرَ، اٛ يَادَکٜ اٛ وَرِي ندٜرْ دُونِيَارُ؞
4 اٛنٛنْ ٻِٻّٜ اَمْ، اٛنٛنْ طُمْ ٻٜ اَللَّه، ندٜنْ اٛنْ کٜٻِي جَالٛرْغَلْ دٛوْ اَنَّبٛعٜنْ فٜوْرٜ ٻٜنْ طٛنْ؞ نغَمْ بَوْطٜ رُوحُ اَللَّه غٛنْطُمْ ندٜرْ مٛوطٛنْ ٻُرِي بَوْطٜ شٜيْطَنْ لَامٛتٛوطٛ يِمْٻٜ دُونِيَارُ سٜمْبٜ؞ 5 کَمْٻٜ طُمْ ٻٜ دُونِيَارُ، نغَمْ نٛنْ کٛ ٻٜ مبِعَتَ اُمْ طُمْ دُونِيَارُ، ندٜنْ دُونِيَارُ بٛو اٜ جَٻَ کٛ ٻٜ مبِعَتَ؞ 6 اٜنٜنْ اٜنْ يِمْٻٜ اَللَّه؞ فُو اَنْدُٻٜ اَللَّه اٜ نجَٻَ کٛ مبِعٜتٜنْ؞ ٻٜ اَنْدَا اَللَّه بٛو نجَٻَتَا کٛ مبِعٜتٜنْ؞ نٛنْ اَنْدِرْتٜنْ نٜطّٛ غٛودُطٛ رُوحُ اَللَّه وَنْغِنٛوجُمْ غٛونغَ اٜ غٛودُطٛ بَوْطٜ شٜيْطَنْ مَجِّنٛوجٜ يِمْٻٜ؞
اَللَّه اٛ يِدّٜ
7 اٛنٛنْ ٻٜ نغِطُمِ، سٜيْ نغِطِندِرٜنْ نغَمْ يِدّٜ پِوٛيِ دَغَ تٛ اَللَّه؞ فُو غٛودُطٛ يِدّٜ اٛ ٻِطّٛ اَللَّه، ندٜنْ اٜ مٛ اَنْدِ اَللَّه؞ 8 فُو مٛ وَلَا يِدّٜ، اٛ اَنْدَا اَللَّه، نغَمْ اَللَّه اٛ يِدّٜ؞ 9 اَللَّه حٛلِّيعٜنْ يِدّٜ مُوطُمْ ندٜ اٛ لِلٛيِ ٻِطّٛ مَاکٛ غٛعٛتٛ تَنْ مٛ اٛ وٛودِ ندٜرْ دُونِيَارُ، نغَمْ کٜٻٜنْ يٛنْکِ کِ رٜعَتَا بَرْکَ ٻِطّٛ اٛنْ؞ 10 رَا نٛ يِدّٜ ندٜ غٛونغَ وَعِ، نَاع اٜنٜنْ نغِطِ اَللَّه، اَمَّا اَللَّه يِطِعٜنْ اٛ لِلٛيِ ٻِطّٛ مَاکٛ نغَمْ وَرْتَ شَکِّرِ يَافَاکِ حَکّٜ مٜىٰطٜنْ؞
11 اٛنٛنْ ٻٜ نغِطُمِ، ندٜ اَللَّه يِطِرِيعٜنْ نٛنْ، اٜنٜنْ مَا اٜ حَانِ نغِطِندِرٜنْ؞ 12 وَلَا نٜطّٛ مٜىٰطُطٛ يِيکِ اَللَّه کٛو سٜطَّ؞ اَمَّا تٛ اٜنْ نغِطِندِرِي، اَللَّه اٜ وٛنْدِ اٜ مٜىٰطٜنْ وٛنْ طٛنْ؞ طٛنْمَا يِدّٜ اِرِ ندٜعٜ اٜ جٛوطِي ندٜرْ ٻٜرْطٜ مٜىٰطٜنْ اٜ غٛونغَ؞
13 اَللَّه حٛکِّيعٜنْ رُوحُ مُوطُمْ؞ کَنْجُمْ وَطِ اَنْدُطٜنْ اٜ مٛ وٛنْدِ اٜ مٜىٰطٜنْ، اٜنٜنْ مَا اٜنْ نغٛنْدِ اٜ مَاکٛ؞ 14 مِنْ نغِعِي، مِنْ بٛو شٜيْدَکٜ وِيکِ، ݧَاکٛ مٛ دٛوْ لِلٛيِي ٻِطّٛ مُوطُمْ اٛ وَرْتَ کِسْنٛووٛ دُونِيَارُ؞ 15 فُو جَٻُطٛ اٜ ٻٜرْندٜ مُوطُمْ اٜ حٛنْدُکٛ مُوطُمْ وِيکِ يٜىٰسُ اٛ ٻِطّٛ اَللَّه، اَللَّه اٜ وٛنْدِ اٜ مَاکٛ؞ کَنْکٛ مَا اٜ مٛ وٛنْدِ اٜ اَللَّه؞ 16 نغَمْ نٛنْ اٜنٜنْ اٜنْ اَنْدِ يِدّٜ ندٜ اَللَّه وَطَنِعٜنْ اٜنْ نجَٻِيندٜ؞ اَللَّه اٛ يِدّٜ، فُو کٛلّٛووٛ يِدّٜ اٜ مٛ جٛوطٛدِي اٜ اَللَّه وٛنْ طٛنْ، ندٜنْ اَللَّه مَا اٜ جٛوطٛدِي اٜ مَاکٛ؞ 17 تٛ اٜنْ نغِطِ يِمْٻٜ اٜ غٛونغَ، اٜنْ نغَطَ جٛنْدٜ نٛ يٜىٰسُ جٛوطٛرِي ندٜرْ دُونِيَارُ، اٜنْ کُلَتَا ݧَلْندٜ جَانغٛ؞ 18 تٛ نٜطّٛ اٜ اَنْدِ اَللَّه اٜ يِطِمٛ، اٛ دَرٛتٛ يٜىٰسٛ اَللَّه ٻٜرْندٜ غٛعٛ، نغَمْ يِدّٜ ندٜ اَللَّه حٛلِّعٜنْ اٜ رِيوَ کُلٛلْ؞ نغَمْ تٛ نٜطّٛ اٜ حُلَ کِيتَ اَللَّه حٛلِّي اٛ فَامَايِ يِدّٜ ندٜ اَللَّه يِطِمٛ؞ نٛنْ حٛلِّي يِدّٜ ندٜ اَللَّه وَطَنْتَمٛ ندٜ حُوَتَا کُوطٜ طٜ اٛ يِطِ حُوتِرْکِمٛ؞
19 اٜنْ نغِطِندِرِ، نغَمْ اَللَّه اَرْتِي يِطُکِعٜنْ؞ 20 تٛ غٛطّٛ وِعِي اٜ يِطِ اَللَّه، اَمَّا اٜ مٛ وَݧَ بَنْدِرَاوٛ مَاکٛ، تٛو، اٛ ڤٜوٛووٛ؞ نغَمْ فُو مٛ يِطَا بَنْدِرَاوٛ مُوطُمْ مٛ اٛ يِعَتَ، نٛ وَطَتَ اٛ يِطَ اَللَّه مٛ اٛ مٜىٰطَايِ يِيکِ؟ 21 طُعُمْ وٛنِ کٛ اٛ وِعِعٜنْ نغَطٜنْ:‏ اٛ وِعِي، فُو غِطّٛ اَللَّه دٛولٜ يِطَ بَنْدِرَاوٛ مُوطُمْ مَا؞